
Szántó Borisz

"A tiszta fenomenológia, mint tudomány,

amennyiben valóban tiszta, és így a természet

egzisztenciális tételezését teljesen mellőzi, csupán

lényegkutatás lehet, nem pedig létezés-kutatás."

Edmund Husserl: Logical Investigations, 1993, 72.old


A lényeg emlegetése tautológiát sejtet. Egy önfenntartó változatlan Világ lényege e feltételezés tautologikus emlegetésében merül ki. A magam részéről abból a premisszából indulok ki, hogy a Világ változása folytonos, dinamikai kibontakozása egy rekurzív haladvány, a saját egymásba ágyazott másolatainak véges sora. Ha ismerjük a rekurzió mibenlétét, felépíthetjük a sor egészét. A rekurzió szabályát persze nem explicit definícióval, hanem az egyszerűbb változatokra való visszavezetéssel állapíthatjuk meg. És ez a szabály a lényeg, a jelenségek pedig a meghatározottak… 

Amikor egy halmaz másik halmazba megy át (a másik az egyikre vezethető vissza), a lényeg nem a halmazokban, hanem a leképeződésük szabályszerűségében, az Operátorban van. Minden változhat általa, de maga az Operátor változatlan marad. Az operátorszámítás mint a funkcionális elemzés része jól ismeri az operátorok viselkedését, a differenciálást és integrálást, a lineáris- és nemlineáris-, a sorba fejthető- és az egység-operátort, valamint az általuk alkotott kommutatív gyűrűt. Fel lehet vázolni a kibontakozás sorát és jellegzetességeit, ha nem ismerem az Operátort, de tudom, hogy a Világ a semmiből indulva is Operátorként viselkedett?

A Semmiről azt tudhatjuk, hogy – premisszánk értelmében – aktív, nem semleges még önmagával szemben sem. Önfenntartó kommutatív gyűrű-operátor lévén egységesít, általánosít bármit és főleg önmagát. Akkor is, ha ez a „bármi” hiányzik. Az Operátor Furie-sorba fejtődése esetén viszont ez a „bármi” diszkréten, pontszerűen is megfogalmazódna (operátorként, persze), és akkor lehetne általánosítani, visszaállítani a Semmi egységét. A Semmi mint Operátor tehát periodikus: ami eltér, vissza is térítendő. Az elemi eltérésnek, hatásnak – ez belátható - 4 rész-operátorból kell állnia, hogy ne legyen eltérés, pontosabban, hogy semlegesítse azt: Eltérés→Magára Záródás (pontszerűsítés)→Ellen-eltérés→Egységesítés, vagyis ←, ↓, → és ↑. A Semmi aktív volta szükségszerűvé teszi ezt az operátor-gyűrűt, törvénnyé emeli a hatását: a változás (V) és a változás változása (W) akkor váltakozhatnak, fenntartva a folytonos változást (hisz’ W nélkül nincs V), ha be- és kiterjesztés kísérik. Amennyiben ez az egyensúly megbomlik, az Eltérés és az Ellen-eltérés váltakozása vagy regresszív módon a pontszerűségbe zuhan (összeroppan), vagy progresszív módon expandál (felrobban), míg az aktív Semmi helyre nem állítja a saját egységét. Viszont ez már véges Valamivel jár, ami eltér a végtelen Semmitől. Az így manifesztálódó Világ hármas operátor-sorral (W, S↓ és V) működőképes mindaddig, amíg a negyedik operátor (S↑) vissza nem juttatja a Semmibe. A Világ pedig a W változás változása és V változás megfogalmazódásával, kettősségével manifesztálódik.

A Furie-sorba fejtődő Operátor diszkrét, vagyis lépcsőzetes kibontakozást tesz lehetővé: a sor olyan egymásba tolt „tortaszeletekből”, világokból áll egészen a pontszerűségig, amelyek nem is láthatják egymást, hisz’ eltérő Operátorok, törvények igazgatják őket.  Minden így kibontakozó Világ szükségszerűen 10 szintre bomlik, melyek közül a legalsó az Aktivitás-eltérések realizálódásának a szintje; itt rögzülhet a sávra szűkülő Aktivitás ismételhető tulajdonsággá. Ha Eseménynek a négy alap-operátor lefuttatását nevezzük, úgy ennek törvényszerűségei (görbéje, a folyamat kaotikus jellege, hiszterézise és attraktora stb.) univerzálisak, mint ahogy egyetemes a komplementaritás, a periodicitás, az elkentség-diszkrétség páros, a Funkcionális Rendszer, az Agy, a Tudat törvényszerűsége vagy tulajdonsága is.  Az Intellektusnak mint operátornak a megfogalmazódása indítja el a kibontakozást az Információ generálásának útján, és képessé teszi a Világot önbeavatkozásra. Az Információ pedig az anyagosodásnak, a Tér-alkotásnak, a Vezérlés kialakulásának az útja.  Az Intellektusnak mint operátornak a megtestesítője pedig az Ember.
